«Konsens» lokaler i Krognessveien 33 i Tromsø.
**Nordnorsk Musikkonservatorium** (etablert som **Tromsø Musikkonservatorium** i 1971) var opprinnelig tilknyttet Tromsø Musikkskole (1970), men ble utskilt som egen organisasjon året etter. I 1975 fikk de navnet Nordnorsk Musikkonservatorium, og i 1980 ble skolen det første statlig drevne musikkonservatorium.

Etter høgskolereformen ble de i 1994 en del av Høgskolen i Tromsø, og fra 1. januar 2009 er den en del av Universitetet i Tromsø, nå under navnet Musikkonservatoriet i Tromsø.

Historie
--------

Latinskolen i brann. De første 8 årene holdt konservatoriet til i den gamle Latinskolen i Tromsø sentrum. Natt til 7. januar 1979 brant Latinskolen og alt materiell gikk tapt. Undervisning og administrasjon ble spredt over hele byen. Den vanskelige situasjonen varte til februar 1985. Da flyttet Nordnorsk musikkonservatorium sammen med Tromsø Musikkskole inn i et nytt bygg i Krognesveien.
På slutten av 1960-tallet begynte daværende musikkinspektør Sigvart Steen ved Tromsø Musikkskole, Kirsten Sand og Victor Rostin Svendsen å arbeide med tanken om et musikkonservatorium i Tromsø, og i 1970 ble konservatorielinjen ved Tromsø Musikkskole opprettet. Privatskoleloven, som ble vedtatt samme år, gjorde det mulig å skille ut konservatorielinjen og videreføre den i egen institusjon, Tromsø Musikkonservatorium AS. 4. oktober 1971 ble det holdt konstituerende generalforsamling i Tromsø Musikkonservatorium AS, og 6. desember 1971 godkjente Kirke- og undervisningsdepartementet konservatoriet som tilskuddsberettiget etter privatskoleloven. 

Høsten 1971 hadde konservatoriet 2 linjer, 3-årig fagskolelærerutdanning i musikk og 4-årig musikkpedagogisk utdanning og totalt 20 studenter. Undervisningen ble drevet etter fagplaner fra Oslo Musikkonservatorium, som var for-løperen for Norges musikkhøgskole. Administrasjonen besto av rektor i halv stilling, inspektør i hel stilling og sekretær. Høsten 1975 var antall studenter steget til 50, og 20 år senere, høsten 1994, var antallet studenter 110.

I 1975 skiftet skolen navn til Nordnorsk Musikkonservatorium og i 1980 ble skolen overtatt av staten og fikk da status som høgskole og aksjeselskapet ble oppløst. 1. august 1994 gikk konservatoriet sammen med de andre høgskolene i Tromsø inn i en felles organisasjon, og het deretter Høgskolen i Tromsø, avdeling for kunstfag. Høgskolen i Tromsø fusjonert med Universitetet i Tromsø 1. januar 2009 og konservatoriet ble da et institutt ved Det kunstfaglige fakultet.

Av årsberetningen framgår det at det i 1972 ble vurdert å opprette kirkemusikkutdanning og i 1977 ble det det igangsatt en 1-årig kirkemusikkutdanning. Etter to år i Tromsø ble denne utdanningen flyttet til Bodø, men fortsatt som en del av Nordnorsk Musikkonservatoriums virksomhet. Utdanningen ble lagt ned etter et par år. Eilert Hægeland var sentral i denne delen av virksomheten.

I 1994 startet skolen satsing på internasjonal virksomhet og fem studenter fra Russland og en student fra Kina ble pionerene i en nyopprettet ordning for kvotestudenter.

Rektorer
--------

* Viktor Rostin Svendsen (1971–1976)
* Bernt Johan Ottem (1976–1985)
* Poul Henrik Hansen (fungerende rektor 15. september 1980 til 15. oktober 1981 og 1. august 1982 til 31. juli 1984)
* Ketil Vea (1985–1989)
* Kjetil Solvik (1989–1994)

Referanser
----------

1. ↑  «Nordnorsk musikkonservatorium : et tyngdepunkt i nordnorsk kulturliv». I: *Kultur-kontakt*, nr 1, 1990
2. ↑  «Nordnorsk musikkonservatorium, verdens nordligste?»: I: *Musikk og skole*, nr 1, 1983
3. ↑  *Informasjonsbrosjyre for høgere musikkutdanning i Norge*. Nasjonalt Fagråd for Musikk. 1990. s. 43-44.
4. ↑  Utvalget for å foreta en helhetlig analyse av utdanningsløpene for musikkutdanningen fra grunnskolenivå til høgre utdanning (1999). *Fra vugge til podium: utredning om den faglige organiseringen av musikkutdanningen : innstilling*. [Oslo]: Departementet.
5. ↑  «Statsarkivet i Tromsø». Arkivert fra originalen 4. juni 2016. Besøkt 22. oktober 2015.
6. ↑  Statlige musikkonservatorier[*død lenke*]
7. ↑  *Fra privatskole til statlig høgskole, Musikkonservatoriets første 25 år* av direktør Kjetil Solvik
8. ↑  *Det nytter. Profesjonelt musikkliv i Nord-Norge* av Dekan Håkon Stødle

Portal: Tromsø

|  |  |
| --- | --- |
| Oppslagsverk/autoritetsdata | Store norske leksikon **·** VIAF
 |